Scărmăneală printre copii

Două femei, una în vârstă de 39 de ani şi una de 37 de ani, au fost protagonistele unui incident şocant, practic o bătaie în stradă.

Bomboana pe colivă este că cele două s-au încăierat în faţa Şcolii Gimnaziale Iaslovăţ, unde veniseră să îşi ia copiii de la cursuri. Scărmăneala din stradă nu putea să scape neînregistrată video, astfel că pe internet au început să circule imagini care surprind încăierarea.

Pe imaginile surprinse la faţa locului se vede cum una dintre femei este la pământ, iar cealaltă se află peste ea şi o loveşte. În agresiune intervine şi un copil, probabil al mamei căzute la pământ, minor care o loveşte pe cealaltă femeie. Doi adulţi aflaţi pe stradă au intervenit şi le-au despărţit pe cele două. Pe imagini se mai observă cum una dintre femei loveşte furioasă cu piciorul în maşina celeilalte de mai multe ori. În scurt timp, la faţa locului ajunge şi un echipaj de poliţie.

Pe 4 octombrie, în jurul orei 17.00, poliţiştii de la Iaslovăţ au fost sesizaţi de Dorina B., în vârstă de 37 de ani, care a relatat că vecina Estera P., de 39 de ani, a lovit-o cu palma în zona feţei.

Victima a relatat verbal faptul că a venit la şcoală pentru a-şi lua copiii, moment în care, când a ieşit din curtea unităţii de învăţământ, pe stradă, a fost abordată de o consăteană pe care o cunoaşte şi, pe fondul unor discuţii avute în contradictoriu, a fost împinsă şi a căzut.

Victima nu a solicitat ambulanţa la faţa locului, spunând că îşi va scoate ulterior certificat medico-legal privind leziunile suferite.

Cealaltă femeie susţine şi ea că a fost lovită şi le-a spus poliţiştilor că îşi va scoate la rândul ei certificat medico-legal, considerându-se ea victimă.

Se pare că cele două s-au luat la bătaie pe fondul unei stări tensionate mai vechi, dar şi din cauza unui conflict spontan legat de un loc de parcare din faţa şcolii.

Comisarul-şef Ionuţ Epureanu, purtătorul de cuvânt al Inspectoratului de Poliţie Judeţean Suceava, a declarat că poliţiştii de la Postul comunal Iaslovăţ au deschis conform procedurilor dosar penal pentru comiterea infracţiunii de „lovirea sau alte violenţe”, iar cercetările continuă pentru a se stabili exact ce s-a întâmplat.

Ancheta penală va avea continuitate doar dacă victimele vor merge mai departe cu plângerile şi vor avea certificate medico-legale care să ateste că au suferit leziuni.

Imaginile video care surprind agresiunea pot fi urmărite pe site-ul cotidianului nostru, ataşate la acest material.